Уважаеми колеги, 19,10 ч. е, така че можем да пристъпим към регистрация. Има регистрирани 181 народни представители. Има кворум. Откривам заседанието. [[Звъни.]] Уважаеми колеги, днес ще заседаваме при точка единствена, а именно: ГЛАСУВАНЕ НА РЕШЕНИЕ ЗА ГЛАСУВАНЕ НА НЕДОВЕРИЕ НА МИНИСТЕРСКИЯ СЪВЕТ С МИНИСТЪР-ПРЕДСЕДАТЕЛ ГОСПОДИН КИРИЛ ПЕТКОВ ПЕТКОВ Следва да изчетем Проекта за решение: „Проект! РЕШЕНИЕ за гласуване на недоверие на Министерския съвет на Република България с министър-председател господин Кирил Петков Петков Народното събрание на основание чл. 86, ал. 1 и чл. 89 от Конституцията на Република България РЕШИ: Гласува недоверие на Министерския съвет на Република България с министър-председател господин Кирил Петков Петков заради провала на правителството във финансово-икономическата политика.“ Уведомявам Ви, че заседанието се излъчва по БНТ 2 и Българското национално радио. Уважаеми колеги, мисля, че можем да... За процедура? Господин Свиленски, заповядайте.
Благодаря, уважаеми господин Председател. Уважаеми господин Премиер, дами и господа министри, уважаеми народни представители! Тъй като това е важен, съдбоносен ден за всички български граждани и е много важно българските граждани да разберат техните пратеници тук за какво и как гласуват, правя процедура за пряко предаване по Канал 1 и Българското национално радио. Благодаря Ви.
Благодаря Ви, господин Свиленски. Има ли обратно становище? Няма. Подлагам на гласуване това процедурно предложение. Гласували 239 народни представители: за 238, против няма, въздържал се 1. С това предложението е прието. Моля да бъдат включени камерите на БНТ 1. Колеги, ако няма други искания за изказване по процедурни въпроси и след потвърждение, че камерите на БНТ 1 са включени, ще преминем и към гласуване. Колеги, не се притеснявайте, ще изчакам повече от една минути, за да могат всички да гласуват, така че спокойно. Гласували 239 народни представители: за 124, против 115, въздържали се няма. С това вотът е успешен. От „Продължаваме Промяната“ има искане за прегласуване. Гласували 239 народни представители: за 123, против 116, въздържали се няма. С това вотът е успешен. Господин Премиер, имате думата – заповядайте, след това ще дам възможност на всички народни представители, които искат, да изявят своя отрицателен вот. Заповядайте, господин Премиер.
Уважаеми господин Председател, уважаеми народни представители, уважаеми вицепремиери, министри! За мен беше чест да водя правителство, което беше свалено от господин Пеевски, от господни Борисов, от Слави Трифонов и от госпожа Митрофанова. [[Бурни ръкопляскания от „Продължаваме Промяната“, „БСП за България“, „Демократична България“ и министрите.]] Това, което искам да заявя ясно, е, че този вот е само една малка стъпка от един много дълъг път. Това, което те не разбраха, е, че така не могат да спечелят българския народ. Обещаваме, че ние ще продължим тази битка, за да отвоюваме държавата си и един ден ще имаме България без задкулисие, без мафия – една нормална, успешна европейска държава. Благодаря Ви. [[Народните представители от „Продължаваме Промяната, „БСП за България“, „Демократична България“ и министрите стават, бурни продължителни ръкопляскания.]]
Господин Аталай, заповядайте за процедура.
Колеги, моят глас излезе, че съм гласувал против [[бурни ръкопляскания от „Продължаваме Промяната“, „БСП за България“, „Демократична България“ и министрите, скандирания: „Браво!“]], но не е вярно. [[Оживление, смях.]]Благодаря Ви.
За обяснение на отрицателен вот – Искрен Митев. Заповядайте, имате думата, господин Митев.
Искам думата за декларация.
След обяснение на отрицателен вот, госпожо Атанасова, такъв е редът. Заповядайте, господин Митев, имате думата. [[Народните представители от ДПС напускат залата.]]
Уважаеми господин Председател, уважаеми колеги! Днес гласувах против не защото лидерите на ПП ми наредиха, а защото, аз – Искрен Николаев Митев – народен представител от XXV. МИР съм служител на народа и моите причини са съвсем простички, нормални, човешки – надеждата в очите на протестиращите, желанието за нормалност. Думите на хората отвън, хората, за които аз работя. Думи, често звучащи като завет: „Омръзна ни цял живот да протестираме. Тези не трябва да пипат власт. Моля Ви, не се предавайте, разчитаме на Вас. Мафията вън! Трябваше да му дръпнете вратовръзката по-силно. Вдъхновена съм от Вашите дела, ние не сме си спечелили нищо, ние си го изработихме. Имате нашата подкрепа. Браво! Кураж, надежда! Предстоят по-хубави времена, с Вас сме, не се предавайте! Ще бъдем на площада отново заедно!“ Промяната вече е започнала не с хората в парламента, а с тези извън него. Те поискаха промяната и те ще бъдат гарант това да се случи независимо от всичко, защото техният глас е твърде силен, за да бъде заглушен дори от тази трибуна. Днес гласувах против статуквото и за промяната. Продължаваме промяната с българския народ заедно. [[Бурни ръкопляскания от „Продължаваме Промяната“, „БСП за България“, „Демократична България“ и министрите.]]
Уважаеми колеги, има ли други желаещи за изразяване на отрицателен вот? Не виждам. Госпожо Атанасова, имате думата. Надявам се, че няма да бъде по темата на днешния дневен ред.
Не, господин Председател. Уважаеми дами и господа народни представители, Министерски съвет в оставка – вече приета, уважаеми колеги, български граждани! Свидетели сме на първото подобно решение: деветдесет и деветият кабинет за първи път падна с вот на недоверие срещу него и това ще си остане историческо събитие. [[Народните представители от „Продължаваме Промяната“, „БСП за България“, „Демократична България“ и министрите напускат залата.]] Декларацията на нашата парламента група [[шум и реплики]]не е по този повод. Господин Председател, може ли ред в залата да въведете?
Имат право, госпожо Атанасова, да си тръгнат. Те ще напуснат и ще се въдвори ред. Ако искате, изчакайте да излязат от залата. Колеги, моля, който не излиза от залата, да заеме мястото си.
Благодаря, господин Председател. Декларацията ни не е по повод това историческо събитие, както подчертах. Тя е по друг повод – един изключително важен, исторически въпрос. Днес в 11,00 ч. на извънредна пресконференция лидерът на Политическа партия ГЕРБ и групата на ГЕРБ-СДС в Четиридесет и седмото народно събрание ясно изразихме позицията си към предложението на Френското председателство по отношение на това Република Северна Македония да започне преговори за членство в Европейския съюз. Разпознаваме това предложение като най-доброто, получавано до момента, и са необходими само малки корекции, за да съответства на българския национален интерес. Това е нещо, което Кирил Петков и правителството му не направиха до този момент. Кирил Петков така и не успя да изготви българско предложение по казуса с Република Северна Македония. С противоконституционно решение на Министерския съвет от миналата седмица, за кой ли път всъщност, той разпореди внасянето на френското предложение в българския парламент без задължителното становище на Министерския съвет. Скри се страхливо, без да изрази позицията на правителството си. Днес разпореди председателят на Външната комисия да забави свикването на Комисията и насрочи заседание на Министерския съвет едновременно със заседанието на Комисията. С бездействието си и с лъжите си Кирил Петков заблуди Брюксел, Вашингтон и Скопие, че ще реши македонския въпрос. Той не само не реши спорните въпроси, а ги задълбочи. Настрои гражданите от двете страни на границата едни срещу други. Но най вече застраши защитата на българския национален интерес. Кирил Петков със своите действия пречеше през цялото време на преговорния процес с противоречивите си сигнали, със саботирането на работата на дипломатите и експертите, с двойствената си външна политика, с криенето на процеса на преговори от българското общество. Нито веднъж той или негов представител не е запознал опозицията с хода на преговорите. Нещо повече, научавахме от пресата, предимно международна, пресата в Република Северна Македония или от другаде, какво е обещавал Кирил Петков. Припомняме, че преди подписването на Договора от 2017-а депутати от опозицията бяха информирани за всички етапи от преговорите, а Проектът на договор беше изпратен в парламента за запознаване и мнение, преди да бъде приет с решение на Министерския съвет. Министър-председателят на България, вече в оставка, трябваше да има смелостта и отговорността да се изправи пред българските граждани и народните представители, ако не с лицето си, то поне с подписа си и да изрази мнение по тази преговорна рамка. Осъзнавайки, че стратегическият интерес на България – Република Северна Македония и страните от Западните Балкани да се присъединят към Европейския съюз, нашето правителство, правителството на Бойко Борисов, определи този въпрос като основен приоритет на първото Българско председателство на Съвета на Европейския съюз. Подписахме Договор за приятелство, добросъседство и сътрудничество с Република Северна Македония през 2017 г. В края на 2019-а поискахме от европейските ни партньори изпълнението на Договора в неговата цялост, като работата на историческата комисия, защита на правата на македонските българи, преустановяване на претенциите за македонско малцинство в България и спиране на езика на омразата да станат част от преговорния процес и преговорната рамка! Предложението на Френското председателство отразява в голяма степен исканията на България по отношение на Република Северна Македония: Първо, македонските българи да бъдат включени в преамбюла на Конституцията на Република Северна Македония след одобрение на преговорната рамка, но преди първата междуправителствена конференция – реално преди започване на преговорите. Второ, изпълнение на Договора от 2017-а в неговата цялост и правата на македонските българи да станат част от преговорната рамка. Да наблюдаваме през цялото време преговорния процес, да го наблюдават Европейската комисия и Съветът на Европейския съюз. В преговорната рамка изрично да се реферира към двустранните протоколи в изпълнение на Договора, които детайлно ще разписват срокове и ангажименти от двете страни. От Република Северна Македония се очаква в рамките на преговорите да покаже твърд политически ангажимент и да гарантира пълното прилагане на ключовите реформи и законодателство във връзка с борбата с дискриминацията и езика на омразата. Изрично е подчертано задължението на Република Северна Македония да се придържа към добросъседските отношения и регионалното сътрудничество, за които Европейската комисия ще докладва регулярно на Съвета на Европейския съюз. Благодарим на нашите европейски партньори и приятели, че са ни чули през 2017-а и са разбрали нашите притеснения и коментари, които правителството на ГЕРБ отстояваше още тогава. Френското предложение реферира към двустранните протоколи, които трябва да бъдат подписани от двете страни. Тези протоколи са де факто пътна карта с конкретни ангажименти и етапи, които Скопие следва да изпълнява. Този проект на протокол трябва да бъде финализиран, подобрен и подписан от правителството преди или едновременно с одобрението на преговорната рамка. Съгласно Договора този протокол не се одобрява от парламента. Затова ние, народните представители от парламентарната група на ГЕРБ-СДС, сме готови с Проект на решение за одобрение на преговорната рамка, който вече сме подписали, който ще е гаранция, че България няма да изпусне този исторически момент и че българските национални интереси ще бъдат защитени. Каним всички партии, които държат на европейската и евроатлантическата позиция на България и вярват в европейското бъдеще на Западните Балкани, да се присъединят и да подкрепят тази наша инициатива. Настояваме Кирил Петков и неговото правителство да финализират и одобрят Двустранния протокол незабавно. Така както председателят на Политическа партия ГЕРБ сложи подписа си като министър-председател на България под Решението на Министерския съвет през 2019 г., когато внесохме в Народното събрание Рамковата позиция под Договора от 2017 г., така днес Бойко Борисов обяви, че ГЕРБ дава зелена светлина на европейския път на Република Северна Македония. Борисов и ГЕРБ започнаха този процес. Борисов и народните представители на ГЕРБ-СДС ще го завършат. Благодаря за вниманието. [[Ръкопляскания от ГЕРБ-СДС.]]
Благодаря Ви, госпожо Атанасова. Вие, господин Аталай? Заповядайте за процедура.
Благодаря Ви, господин Председател. Да влезе в стенограмата, че моят глас е за, а не е против. За да остане в стенограмата на парламента.
Мисля, че стана ясно, господин Аталай, но благодаря Ви все пак.
Наистина много е ясно и е добре, че се случи при мен. Благодаря Ви.
Уважаеми колеги, следващото редовно заседание на Народното събрание ще се проведе на 23 юни 2022 г. от 9,00 ч. при допълнително обявен дневен ред. Закривам заседанието. [[Звъни.]]